
ŠAKIŲ RAJONO SAVIVALDYBĖS  TARYBA

SPRENDIMAS

DĖL MOKINIŲ APRŪPINIMO MOKINIO REIKMĖMIS TVARKOS TVIRTINIMO

2008 m. birželio 26 d. Nr.T-208
Šakiai


Savivaldybės taryba, vadovaudamasis Lietuvos Respublikos socialinės paramos mokiniams įstatymo (Žin., 2006, Nr.73-2755, 2008, Nr.63-2382) 12 str. 6 d., n u s p r e n d ž i a:


1.Patvirtinti mokinių aprūpinimo mokinio reikmenimis tvarką (pridedama).


2.Pripažinti netekusiu galios savivaldybės tarybos 2007 m. rugpjūčio 9 d. sprendimą Nr.T-151 “Dėl mokinių aprūpinimo mokinio reikmėmis tvarkos tvirtinimo”.

Meras                                                    


Juozas Bertašius

                                                                                  PATVIRTINTA
                                                                                  Šakių rajono savivaldybės tarybos
                                                                                  2008 m. birželio 26 d. sprendimu Nr. T-208

MOKINIŲ APRŪPINIMO MOKINIO REIKMENIMIS TVARKA

I. BENDROSIOS  NUOSTATOS


1. Mokinių aprūpinimo mokinio reikmėmis tvarka taikoma vadovaujantis Lietuvos Respublikos socialinės paramos įstatymu mokiniams, kurie mokosi Šakių rajono savivaldybės bendrojo lavinimo mokyklose, ikimokyklinio ugdymo įstaigose (toliau mokyklose) pagal bendrojo lavinimo (pradinio, pagrindinio, vidurinio ar specialiojo ugdymo) ar priešmokyklinio ugdymo programas ir kurių deklaruota gyvenamoji vieta yra Šakių rajone;

                    2. Šis tvarkos aprašas netaikomas mokiniams:

                 
2.1. kurie mokosi pagal suaugusiųjų ugdymo programas;

                     2.2. kurie mokosi ir pagal bendrojo lavinimo ir pagal profesinio mokymo programas;

                 
2.3.  kurie yra išlaikomi (nemokamai gauna nakvynę, maistą ir mokinio reikmenis) valstybės arba savivaldybės finansuojamose įstaigose arba kuriems įstatymų nustatyta tvarka yra skiriama globos (rūpybos) išmoka. 

              
3. Parama mokinio reikmėms įsigyti skiriama iki prasidedant mokslo metams arba mokslo metų pradžioje, bet ne ilgiau kaip iki spalio 20 d.

II. PAGRINDINĖS SĄVOKOS

              
4. Mokinio reikmenys – individualios mokymosi priemonės (pratybų sąsiuviniai, skaičiuotuvai, rašymo, braižymo, piešimo ir kitos mokinio individualiai naudojamos mokymosi priemonės), sportinė apranga, avalynė, drabužiai ir kiti būtini mokiniui ugdyti reikmenys, kuriais mokiniai neaprūpinami Lietuvos Respublikos švietimo įstatymo ir kitų teisės aktų nustatyta tvarka.
              
5. Mokinys – asmuo, kuris mokosi mokykloje pagal priešmokyklinio ugdymo ar pagal bendrojo lavinimo (pradinio, pagrindinio, vidurinio ar specialiojo ugdymo) programas, išskyrus suaugusiųjų ugdymo programas. Mokiniu nelaikomas asmuo, kuris mokosi ir pagal bendrojo lavinimo, ir pagal profesinio mokymo programą. 

              
6. Socialinės rizikos šeima – šeima, kurioje auga vaikų iki 18 metų ir kurioje bent vienas iš tėvų piktnaudžiauja alkoholiu, narkotinėmis, psichotropinėmis ar toksinėmis medžiagomis, yra priklausomas nuo azartinių lošimų, dėl socialinių įgūdžių stokos nemoka ar negali tinkamai prižiūrėti vaikų, naudoja prieš juos psichologinę, fizinę ar seksualinę prievartą, gaunamą valstybės paramą panaudoja ne šeimos interesams ir todėl iškyla pavojus vaikų fiziniam, protiniam, dvasiniam, doroviniam vystymuisi bei saugumui. Socialinės rizikos šeimai priskiriama ir šeima, kurios vaikui įstatymų nustatyta tvarka yra nustatyta laikinoji globa (rūpyba). 
            
7. Šeima – sutuoktiniai arba bendrai gyvenantys asmenys, taip pat susituokęs asmuo, su kuriuo teismo sprendimu dėl sutuoktinių gyvenimo skyrium yra likę gyventi jų vaikai, arba vienas iš tėvų, jų vaikai ir įvaikiai iki 18 metų. Į šeimos sudėtį taip pat įskaitomi nedirbantys nesusituokę ir su kitu asmeniu bendrai negyvenantys asmenys nuo 18 iki 24 metų: besimokantys dieninėse bendrojo lavinimo mokyklose ir kitų formaliojo švietimo įstaigų dieniniuose skyriuose, taip pat asmenys nuo dieninių bendrojo lavinimo mokyklų baigimo dienos iki tų pačių metų rugsėjo 1 d. Į globėjų (rūpintojų) šeimų sudėtį vaikai, kuriems įstatymo tvarka yra nustatyta globa ar rūpyba, neįskaitomi.

III. APRŪPINIMO MOKINIO REIKMENIMIS FINANSAVIMAS

              
8. Mokinių aprūpinimas mokinio reikmenimis finansuojamas iš valstybės biudžeto specialiosios tikslinės dotacijos  Šakių  rajono savivaldybės biudžetui, savivaldybės biudžeto lėšų ir įstatymų nustatyta tvarka gautų kitų lėšų. 

            
9. Valstybės biudžeto specialios tikslinės dotacijos lėšos rajono savivaldybės biudžetui skiriamos už įsigytus mokinio reikmenis (įskaitant prekių pirkimo pridėtinės vertės mokestį).
            
10. Einamaisiais metais skirtos nepanaudotos lėšos už įsigytus maisto produktus, kai mokiniai maitinami nemokamai, gali būti skiriamos apmokėti už papildomai įsigytus mokinio reikmenis.
IV. TEISĖ Į MOKINIO REIKMENIS


11. Mokiniai turi teisę į aprūpinimą mokinio reikmenimis, jeigu pajamos vienam šeimos nariui per mėnesį yra mažesnės kaip 1,5 Valstybės remiamų pajamų (toliau – VRP) dydis;

V. ŠEIMOS PAJAMŲ MOKINIO REIKMENIMS SKIRTI APSKAIČIAVIMAS

            
12. Šeimos vidutinės mėnesio pajamos per mėnesį apskaičiuojamos:

                     12.1.  pagal 3 kalendorinių mėnesių iki kreipimosi dėl mokinio reikmenų įsigijimo pajamas, nustatytas Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatymo 15 straipsnyje nustatyta tvarka.

                              12.2. pagal kreipimosi dėl mokinio reikmenų įsigijimo mėnesio  pajamas, jei bent vieno šeimos nario pajamų šaltinis ar šeimos sudėtis , palyginti su 3 praėjusiais kalendoriniais mėnesiais,pasikeitė.

           13.  12 punkto  2 dalyje nustatyta tvarka netaikoma, jei per 3 kalendorinius mėnesius, praėjusius iki kreipimosi dėl aprūpinimo mokinio reikmenimis mėnesio, buvo gauta vienkartinė išmoka (premija, vienkartinė netekto darbingumo kompensacija, išeitinė išmoka, išmokėta nutraukus darbo sutartį, išeitinė išmoka atleidžiamam iš pareigų valstybės tarnautojui ir kitos faktiškai gautos vienkartinės pajamos, išskyrus kompensaciją už nepanaudotas atostogas) ar iš karto už du ir daugiau kalendorinių mėnesių išmokėtos kas mėnesį gaunamos išmokos. 

VI. KREIPIMASIS DĖL MOKINIO REIKMENŲ SKYRIMO

           
14. Vienas iš mokinio tėvų , globėjų (rūpintojų) (toliau – pareiškėjas) dėl mokinio reikmenų skyrimo kreipiasi į deklaruotos gyvenamosios vietos seniūniją. Jeigu gyvenamoji vieta nedeklaruota – kreipiasi į seniūniją, kurioje gyvena.
          
15. Prašymą – paraišką   socialinei paramai mokiniams gauti pareiškėjas užpildo seniūnijoje ir prideda reikalingus dokumentus, nustatytus Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatymo 15, 19 straipsniuose, išskyrus duomenis apie šeimos turimą turtą.

          
16. Seniūnijų atsakingi darbuotojai padaro reikalingų dokumentų kopijas, kurias prideda prie prašymo – paraiškos;

          
17. Visų prašyme – paraiškoje surašytų duomenų teisingumą savo parašu patvirtina pareiškėjas;
          
18. Kad mokinys būtų aprūpintas mokinio reikmenimis mokslo metų pradžioje, pareiškėjas kreipiasi nuo tų metų  liepos 1 dienos.

    19.  Jei  socialinė parama mokiniui būtina ir mokinio   tėvai, globėjai (rūpintojai)  nesikreipia dėl socialinės paramos mokiniams,  mokykla (šiuo atveju  pareiškėjas dėl mokinio reikmenų skyrimo yra  mokykla) apie   tai   raštu  informuoja  seniūnijos socialinio darbo organizatorių  ir  pateikia  turimą   informaciją, reikalingą mokinio reikmenims skirti.Tokiu atveju paramos prašo mokykla. 

          
20. Jei kreipimosi dėl mokinio reikmenų skyrimo metu šeima gauna piniginę socialinę paramą pagal Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatymą, pareiškėjas pateikia  seniūnijai laisvos formos prašymą mokinio reikmenims gauti.

          
21. Seniūnijų socialinio darbo organizatoriai, priėmę iš pareiškėjų prašymus-paraiškas mokinio reikmėms gauti ir prie jų pridedamus dokumentus, per dvi darbo dienas perduoda Švietimo ir sporto skyriui.

VII. MOKINIO REIKMENŲ RINKINIŲ SUDARYMAS IR JŲ KAINOS NUSTATYMAS

           
22. Šakių rajono savivaldybės administracijos direktorius tvirtina mokinių reikmenų rinkinių kainas, vadovaudamasis Lietuvos Respublikos švietimo ir mokslo ministro 2006 m. spalio 26 d. įsakymu Nr. ISAK-2077 (Žin., 2006. Nr. 118-4499) patvirtintu Individualiųjų mokymosi priemonių sąrašu.

          
23.  Mokinio reikmenims įsigyti (įskaitant pirkimo pridėtinės vertės mokestį) skiriama 120 procentų MGL dydžio sumos vienam mokiniui per kalendorinius metus.
         
24. Atsižvelgiant į individualius mokinių poreikius, sudaromi mokinių reikmenų rinkiniai pagal Lietuvos Respublikos švietimo ir mokslo ministro 2006 m. spalio 26 d. įsakymu Nr. ISAK-2077 patvirtintą Individualiųjų mokymosi priemonių sąrašą, neviršijant Šakių rajono savivaldybės administracijos direktoriaus  nustatytos mokinių reikmenų rinkinių kainų.

VIII. MOKINIO REIKMENŲ SKYRIMAS IR ORGANIZAVIMAS

         
25. Sprendimą dėl mokinio reikmenų skyrimo priima Švietimo ir sporto skyriaus vedėjas. Užpildoma Lietuvos Respublikos socialinės apsaugos ir darbo ministro patvirtinta sprendimo dėl socialinės paramos mokiniams skyrimo forma SP-12 (Žin. 2006. Nr. 111-4236).

          
26. Sprendimas dėl mokinio reikmenų skyrimo priimamas ne vėliau kaip per 10 darbo dienų nuo prašymo – paraiškos (priedas) ir visų reikalingų dokumentų gavimo dienos (tuo atveju, kai pareiškėjas yra mokykla nuo raštu pateiktos informacijos gavimo dienos).

          
27. Aprūpinimas mokinio reikmenimis organizuojamas pagal Viešųjų pirkimų įstatymą. Su laimėjusia konkursą prekybos įmone sudaroma mokinio reikmenų pirkimo sutartis.

          
28. Šeimoms:

          
28.1. kurių deklaruota gyvenamoji vieta yra Šakių rajonas,  mokyklos įteikia Mokinio reikmenų pirkimo kvietimus, suteikiančius teisę įsigyti mokinio reikmenis nurodytoje parduotuvėje ar prekybos centre.


28.2. kurių deklaruota gyvenamoji vieta yra Šakių rajonas, o jų vaikai mokosi kito rajono bendrojo lavinimo mokyklose, Mokinio reikmenų pirkimo kvietimus, suteikiančius teisę įsigyti mokinio reikmenis nurodytoje parduotuvėje ar prekybos centre, išduoda deklaruotos gyvenamosios vietos seniūnijos.

          
29.  Mokinio reikmenų pirkimo kvietimai antspauduojami  bendrojo lavinimo mokyklų antspaudu, patvirtinami  mokyklos direktoriaus  parašu. Nurodomas vieno pareiškėjo vardas, pavardė, skirta pinigų suma ir parduotuvė ar prekybos centras. 

          
30. Asmuo, gavęs Mokinio reikmenų pirkimo kvietimą, kreipiasi į parduotuvę ar prekybos centrą, pateikdamas asmens tapatybę patvirtinantį dokumentą ir kvietimą.

         
 31. Jeigu mokinio reikmenų suma viršija nurodytą Mokinio reikmenų pirkimo kvietime sumą, skirtumą apmoka pareiškėjas, turintis teisę į aprūpinimą mokinio reikmenimis.

          
32. Jeigu mokykloje pastebima, kad mokinys neturi mokinio reikmenų, sportinės aprangos ar avalynės (nors mokiniui buvo skirti mokinio reikmenys), dėl to kreipiamasi į mokinio tėvus ar globėjus.

          
33. Mokykla pateikia   prekybos centrui  pareiškėjų, kurių vaikai aprūpinami mokinio reikmenimis, vardinį sąrašą ir skiriamas lėšas. Pareiškėjai, gavę prekes, pasirašo minėtame sąraše.
          
34. Vienas iš tėvų, gavęs mokinio reikmenis, pasirašo sąskaitoje faktūroje. 

          
35. Lėšos, skirtos mokinio reikmenims, pervedamos į  konkursą  laimėjusios  prekybos įmonės sąskaitą ne vėliau kaip per 5 darbo dienas nuo PVM sąskaitos faktūros gavimo dienos.

          
36. Švietimo ir sporto  skyrius teikia Socialinės apsaugos ir darbo ministerijai duomenis apie suteiktą  aprūpinimą  mokinio reikmenimis.

          
37. Švietimo ir sporto skyrius nustato lėšų poreikį išlaidoms už įsigytus mokinio reikmenis vadovaudamasis Lietuvos Respublikos socialinės apsaugos ir darbo ministro įsakymu patvirtintu duomenų apie valstybės biudžeto lėšų poreikį socialinei paramai mokiniams teikimo tvarka ir teikia Socialinės apsaugos ir darbo ministerijai.

          
38. Mokyklos direktorius įgalioja socialinį pedagogą ar kitą darbuotoją paimti prekes mokiniams, kurių pareiškėjai negali to padaryti.

         
39. Kilus įtarimui, kad pateikta neteisinga informacija, seniūnijų, mokyklų atsakingi darbuotojai tikrina šeimos gyvenimo sąlygas ir surašo buities tyrimo aktą Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatymo nustatyta tvarka. Tokiais atvejais šis aktas yra vienas iš dokumentų teisei į socialinę paramą mokiniams nustatyti.

IX. ŠEIMŲ, GAUNANČIŲ MOKINIO REIKMENIS PAREIGOS

          
40. Šeimos, kurių vaikams skiriami mokinio reikmenys privalo:

         
40.1. pateikti  visą teisingą informaciją, reikalingą teisei į mokinio reikmenis nustatyti. Mokyklos ar seniūnijos socialinio darbuotojo reikalavimu, pateikti papildomus duomenis, įtakojančius teisę į mokinio reikmenų įsigijimą.

           
40.2. informuoti mokyklos  arba seniūnijos atsakingus darbuotojus apie pasikeitusias aplinkybes, turinčias įtaką mokinio reikmenims įsigyti;

            
40.3. sudaryti ikimokyklinio ugdymo įstaigų, mokyklų, seniūnijų, Švietimo ir sporto  skyriaus darbuotojams galimybę tikrinti šeimos gyvenimo sąlygas ir surašyti buities tyrimo aktą.

            
40.4. Užtikrinti, kad mokiniui skirti mokinio reikmenys būtų naudojami pagal paskirtį. Nekeisti mokinio reikmenų į kitas prekes ar grynus pinigus. 

X. NETEISĖTAI GAUTŲ MOKINIO REIKMENŲ IŠIEŠKOJIMAS

          
41. Pareiškėjas, nuslėpęs ar pateikęs neteisingus duomenis, reikalingus mokinio reikmenų  skyrimui ir dėl to neteisėtai jį gavęs, privalo šią paramą suteikusiai institucijai grąžinti neteisėtai gautos paramos dydžio pinigines lėšas. Neteisėtai gautos ir negrąžintos mokinio reikmenų lėšos išieškomos įstatymų nustatyta tvarka. 

XI. BAIGIAMOSIOS NUOSTATOS

          
42. Švietimo ir sporto skyriaus sprendimas dėl mokinio reikmenų skyrimo gali būti skundžiamas savivaldybės administracijos direktoriui arba  Lietuvos Respublikos administracinių bylų teisenos įstatymo nustatyta tvarka.

                                 ____________________________________

